**SELETUSKIRI**

### **„“Kiirgusohutuse riikliku arengukava 2008–2017” rakendusplaani**

### **2015. aasta aruanne” juurde**

**Sissejuhatus**

Vabariigi Valitsus kiitis 17. aprilli 2008. a korraldusega nr 182 heaks Kiirgusohutuse riikliku arengukava aastateks 2008–2017 koos selle rakendusplaaniga aastateks 2008–2011. Arengukavas määratakse kiirguskaitse arengu prioriteedid aastani 2017 ning püstitatud eesmärkide saavutamiseks kavandatud meetmed ja tegevussuunad.

Arengukava üldeesmärk on kiirgusohutuse tagamine ning alleesmärgid:

1. Luua Eesti Vabariigis kiirgusohutuse tagamise optimeeritud süsteem;

2. Vähendada radioaktiivsete jäätmetega ja nende käitlemisega seotud ohte;

3. Tagada valmisolek kiirgushädaolukorrale reageerimiseks;

4. Suurendada teadlikkust kõrgenenud looduskiirguse allikatest;

5. Tagada kiirguse optimeeritud kasutamine meditsiinis.

Kiirgusohutuse riikliku arengukava eesmärkide elluviimiseks vajalike meetmete, nende tulemuste ja vajaminevate ressursside kirjeldamiseks koostati rakendusplaanid aastateks 2008–2011 ning 2012–2015. Rakendusplaan perioodiks 2012–2015 kiideti heaks 24. mail 2012 Vabariigi Valitsuse korraldusega nr 222. Rakendusplaani koostamisel osalesid Keskkonnaministeeriumi, Majandus- ja Kommunikatsiooniministeeriumi, Siseministeeriumi, Sotsiaalministeeriumi, Keskkonnaameti ja Keskkonnainspektsiooni esindajad. Arengukava viimase perioodi, aastateks 2016-2017, rakendusplaan kiideti heaks 14. jaanuaril 2016 Vabariigi Valitsuse korraldusega nr 26.

Rakendusplaani 2015. aasta aruanne annab rakendusplaani täitmise alusel ülevaate kiirgusohutuse riikliku arengukava eesmärkide saavutamise ja tulemuslikkuse kohta sellel aastal.

Kiirgusohutuse arengukava rakendusplaani 2015. aasta aruande ja eelnõu seletuskirja koostas Keskkonnaministeeriumi kliima- ja kiirgusosakonna peaspetsialist Krista Saarik (e-post: krista.saarik@envir.ee, tel: 626 2919).

**Eelnõu eesmärk**

„Kiirgusohutuse riikliku arengukava 2008–2017” rakendusplaani 2015. aasta aruande koostamise eesmärgiks on arengukavas püstitatud eesmärkide saavutamise ja tulemuslikkuse kohta ülevaate andmine.

**Eelnõu sisu**

Käesoleva eelnõuga esitatakse Vabariigi Valitsusele tutvumiseks ja võtta teadmiseks Kiirgusohutuse riikliku arengukava 2008–2017 rakendusplaani 2015. aasta aruanne.

Vabariigi Valitsuse korralduse eelnõu koosneb 2 punktist:

1) Võtta teadmiseks “Kiirgusohutuse riikliku arengukava 2008–2017” rakendusplaani 2015. aasta aruanne;

2) Keskkonnaministeeriumil avaldada aruanne ministeeriumi veebilehel.

Aruanne kajastab 2015. aasta alleesmärkide täitmist, mis määrati „Kiirgusohutuse riikliku arengukava 2008–2017“ rakendusplaaniga aastateks 2012–2015. Aruanne on koostatud kiirgusohutuse riikliku arengukava vastutavatelt täitjatelt laekunud tagasiside põhjal. Aruanne koosneb kolmest peatükist ja ühest lisast. Esimeses peatükis esitatakse aruandest lühikokkuvõte ning olulisemad järeldused rakendusplaani ja arengukava elluviimise kohta. Teises peatükis tutvustatakse aruande koostamise aluseid. Kolmandas peatükis antakse ülevaade rakendusplaani täitmisest alleesmärkide lõikes. Lisas on toodud põhjalikum ülevaade rakendusplaani täitmise tulemustest meetmete ja tegevuste lõikes.

Järgnevalt on toodud lühiülevaade kõikide „Kiirgusohutuse riikliku arengukava 2008–2017“ (edaspidi *KORAK*) rakendusplaani 2015. aasta aruandes kajastuvate arengukava alleesmärkide täitmisest.

**KORAK alleesmärk: luua Eesti Vabariigis kiirgusohutuse tagamise optimeeritud süsteem**

2015. aastal täiendati seoses kiirgusohutuse tagamise optimeeritud süsteemi loomisega õigusloomet, korraldati koolitusi ja teabepäevi, jätkati kiirgusvaldkonna standardite tõlkimise, ülevõtmise ja kehtestamisega.

2015. aasta lõpus esitatud kiirgusseaduse eelnõu kiideti heaks Vabariigi Valitsuse 14. jaanuari 2016 istungil. Kiirgusseaduse jõustumine on kavandatud 1. septembriks 2016.

2015. aastas koostati KORAK’i kahe viimase aasta (2016-2017) rakendusplaan, mis kiideti heaks 14. jaanuari 2016 Vabariigi Valitsuse korraldusega nr 26. Rakendusplaanis on toodud meetmed KORAK’i eesmärkide täitmiseks.

Koostöös Keskkonnaministeeriumi, Keskkonnaameti ja Terviseametiga koondati olmevee radioloogilised andmed, koostati analüüs ja kiri Euroopa Komisjonile seoses direktiivi 2013/51/EURATOM ülevõtmisega ja direktiivis esitatud joogivee seire erandite taotlemisega. Direktiivi ülevõtmiseks muudetav SoM joogivee määruse nr 82 eelnõu saadeti ka eelnevalt Komisjonile arvamuse avaldamiseks. Komisjon aktsepteeris määruse nr 82 muutmise eelnõu ning määruse muudatused jõustusid 28.11.2015.

**KORAK alleesmärk: vähendada radioaktiivsete jäätmetega ja nende käitlemisega seotud ohte**

Radioaktiivsete jäätmetega ja nende käitlemisega seotud ohtude vähendamiseks teostati 2015. aastal palju tegevusi. Koostati radioaktiivsete jäätmete käitlemise riiklik tegevuskava, mis kinnitati keskkonnaministri 21.07.2015 käskkirjaga nr 688 ning esitati Euroopa Komisjonile augustis 2015.

AS A.L.A.R.A. viis läbi radioaktiivsete jäätmete lõppladustuspaiga rajamise ja Paldiski endise tuumaobjekti peahoones asuvate reaktorisektsioonide likvideerimise eeluuringud ning jätkas Tammiku radioaktiivsete jäätmete hoidla dekomissioneerimisega.

2015. a viidi SA Keskkonnainvesteeringute Keskus (KIK) rahastamisel läbi projekt "Tuumamaterjali sisaldavate seadmete ja muude potentsiaalselt ohtlike radioaktiivsete jäätmete kokkukogumise kampaania korraldamine". Kampaania käigus sai tasuta ära anda vanu kiirgusohu märgistusega suitsuandureid ning muid radioaktiivseid elemente sisaldavaid esemeid ning omanikuta kiirgusallikaid.

Jätkusid veetöötlusjaamades radioaktiivsete jäätmete tekke uuringuid, sh lõpetas Tartu Ülikool KIKi rahastatud projekti „Radioaktiivsete jäätmete tekkimine Kambrium-Vendi veehaaret kasutavates veetöötlusjaamades“.

Jätkati Sillamäe jäätmehoidla pikaajalist seireprogrammi, mis kestab vähemalt aastani 2019.

**KORAK alleesmärk: tagada valmisolek kiirgushädaolukorrale reageerimiseks**

Seoses kiirgushädaolukordadele reageerimiseks valmisoleku tagamisega jätkus Eesti-Šveitsi koostööprogrammi projekt „Eesti kiirgusseire võrgu uuendamine“, mille raames täiustati Keskkonnaameti laboratooriumi, uuendati/remonditi Narva-Jõesuus paiknev õhuproovide filterseade SnowWhite ning teostati kvaliteedi tagamise eesmärgil kalibreeringud kiirgusseirevõrgu 15 automaatseirejaamale.

2015. aastal koolitasid USA instruktorid Maksu- ja Tolliameti (MTA) ametnikke, kes edaspidiselt koolitavad MTA ja Politsei- ja Piirivalveameti (PPA) ametnikke radioaktiivsete kaupade tundmise, kiirguskontrolli monitoride ja käsimõõteriistade osas.

**KORAK alleesmärk: suurendada teadlikkust kõrgenenud looduskiirguse allikatest**

Kõrgenenud looduskiirguse allikatest teadlikkuse tõstmiseks on jätkatud radooniuuringutega, radoonikaardi uuendamisega ning radooni aktiivsuskontsentratsiooni mõõtmise juhendmaterjali koostamisega. 2015. aasta sügisel valmis KIKi finantseeritavat projekt „Tallinna linna pinnase radooniriski kaardi koostamine” (töövõtja: OÜ Eesti Geoloogiakeskus).

Koostöös Sotsiaalministeeriumi, Keskkonnaministeeriumi, Keskkonnameti Kiirgusosakonna ja Tartu Ülikooli Füüsika Instituudiga alustati 2015. a sügisel joogivee radionukliidide riikliku terviseriski hindamise lähteülesande koostamisega. Selle tulemusena esitas Tartu Ülikooli Füüsika Instituut KIKi 2016. a talvisesse taotlusvooru projektitaotluse „Joogivee radionukliidide sisaldusest põhjustatud terviseriskihinnangu metoodika väljatöötamine ning NORM-vaba veetöötluse teostatavuse uuringud“.

Avalikkuse teavitamiseks korraldati 2015. aasta sügisel kiirgusseminar.

**KORAK alleesmärk: tagada kiirguse optimeeritud kasutamine meditsiinis**

Kiirguse optimeeritud kasutamiseks meditsiinis hindas Terviseamet Pildipanga kasutusmugavust arstlikus igapäevatöös, mis võimaldab vältida meditsiinikiiritust kasutavate diagnostiliste uuringute salvestamisega nende kordamise vajadust. Tervishoiu kiirguskaitse juhendid on kättesaadavad Terviseameti kodulehel.

**Eelnõu kooskõlastamine**

Eelnõu esitatakse eelnõude infosüsteemi kaudu kooskõlastamiseks Majandus- ja Kommunikatsiooniministeeriumile, Siseministeeriumile, Sotsiaalministeeriumile, Rahandusministeeriumile ning Riigikantseleile.

(allkirjastatud digitaalselt)

Marko Pomerants

Keskkonnaminister